Fachrul Razi

Fachrul Razi () adolah saurang politikus jo pansiunan tantara Indonesia nan manjabek sabagai Menteri Agamo sajak 23 Oktober 2019 sampai 23 Desember 2020. Inyo adolah urang militer katigo nan ditunjuak sabagai menteri agamo, satalah Tarmizi Taher (1993–1998) jo Alamsyah Ratu Perwiranegara (1978–1983). Karano Tarmizi bapangkek laksamana bintang duo jo Alamsyah adolah saurang jenderal bintang tigo, Fachrul nan bapangkek jenderal bintang ampek adolah eks militer nan pangkeknyo paliang tinggi nan parnah manjabek sabagai menteri agamo.

Fachrul adolah Wakil Panglima TNI (1999–2000) tarakhir nan manjabek sabalum jabatan tu diapuih sarato salah saurang pandiri partai Hanura.

Latar balakang
Fachrul Razi lahia di Kutaradja (kini Banda Aceh) pado tanggal 26 Juli 1947. Inyo adolah anak dari parantau Minangkabau nan barasa dari Maninjau, Sumatra Barat. Fachrul adolah lulusan akademi militer taun 1970. 

Karier
Militer
Sapanjang kariernya di TNI AD, Fachrul batugas di infanteri, jo dipromosian manjadi pangkek bintang tigo pado taun 1995–1996. Inyo mamimpin  Kontingen Garuda Indonesia pado bulan Agustus 1989 sampai September 1990 sabagai bagian dari Kalompok Pengamat Militer Iran-Irak PBB, katiko itu inyo bapangkek letnan kolonel.

Inyo manjadi kapalo akademi militer (1996–1997) jo asisten operasional kapalo staf TNI AD (1997–1998), nan akhianyo manjadi kapalo staf TNI pado taun 1998 sampai 1999. Pado taun 1999, inyo diangkek manjadi wakil panglima TNI di bawah pimpinan Laksamana Widodo Adi Sutjipto. Tapi, Presiden Abdurrahman Wahid mamarentahkan jabatan Razi diapuihan, dan pado taun 2000, Razi dicopot dari jabatannyo. Inyo pansiun dari militer pado taun 2002. 

Dalam sabuah wawancara taun 2004, Razi mambela tindakan Wiranto (katiko itu Panglima TNI) salamo tajadinyo karusuahan Jakarta 1998. Katiko itu Razi manjabek sabagai kapalo staf. Razi adolah anggota dewan militer pado taun 1998 nan mamecat Prabowo Subianto dari jabatannyo. Katiko sabuah surek nan diklaim sabagai surek resmi pamecatan Prabowo baredar pado taun 2014, Razi manegaskan kaabsahannyo.

Menteri Agamo
Razi ditunjuak manjadi Menteri Agamo pado Kabinet Indonesia Maju pado tanggal 23 Oktober 2019 dek Presiden Joko Widodo manggantian Lukman Hakim Saifuddin. Idak lamo satalah diangkek, Razi mangajuan kamungkinan paraturan nan malarang pamakaian cadar jo sirawa cingkrang–pakaian nan acok dipakai dek umat Islam–untuak dipakai di lingkuangan pamarentahan.

Pado bulan September 2020, inyo dikritik dek DPR satalah inyo mangatoan baso radikalisme disebaran dek urang-urang nan rancak nan marupoan panghafal Alquran nan fasiah babahaso Arab. Pado Desember 2020, inyo majadi salah saurang dari anam menteri nan diganti dalam parombakan kabinet. 

Rujuakan

Kategori:Politikus Indonesia
Kategori:Tokoh Militer Indonesia
Kategori:Tokoh dari Banda Aceh
Kategori:Tokoh Minangkabau